
REPUBLIKA HRVATSKA								 
OPĆINSKI PREKRŠAJNI SUD U ZAGREBU
Zagreb, Avenija Dubrovnik 8  
							             Poslovni broj: Pp- 14626/ 2025		

U   I M E   R E P U B L I K E    H R V A T S K E

P R E S U D A

	Općinski prekršajni sud u Zagrebu, po sucu Suzani Sovilj, uz sudjelovanje Patricije Okanović kao zapisničara, u prekršajnom predmetu protiv I okrivljene pravne osobe POGON KOOLTURA  d.o.o. i II okrivljene odgovorne osobe Željko Petrić zastupani po odvjetničkom društvu  Grubišić & Lović & Lalić d.o.o.  zbog prekršaja iz čl.164. st. 1. t. 30. i st. 2. Odluke o komunalnom redu („Službeni glasnik Grada Zagreba“ broj: 15/23., 42/23.), odlučujući o prigovoru I i II okrivljenika podnesenom protiv obaveznog prekršajnog naloga Gradskog ureda za obnovu, izgradnju, prostorno uređenje, graditeljstvo i komunalne poslove, oznake KLASA:363-04/25-15/1823 i  URBROJ:251- 10-72-3/010-25-5  od  25. srpnja 2025 , dana 27. listopada 2025.     

p r e s u d i o    j e

            I. Povodom prigovora I okrivljene pravne osobe POGON KOOLTURA  d.o.o.     i  II okrivljene odgovorne osobe Željko Petrić  po službenoj dužnosti, preinačuje se pobijani obavezni prekršajni nalog na način da se na temelju odredbe čl.182.t. 1. Prekršajnog zakona  I i II okrivljenik  oslobađaju optužbe radi djela prekršaja činjenično opisanog u izreci pobijanog obaveznog prekršajnog naloga, a pravno označenog kao prekršaj iz članka 164. st. 1. t. 30. i st. 2. Odluke o komunalnom redu. 
           
            II. Uslijed odluke pod točkom I. prigovor I i II okrivljenika je bespredmetan.
	
           III.  Na temelju  čl. 140. st.2. Prekršajnog zakona troškovi prekršajnog postupka iz čl.138. st.2. t. 2. do 5. i t 7. Prekršajnog zakona padaju na teret proračunskih sredstava.

Obrazloženje

	1. Gradski ured za obnovu, izgradnju, prostorno uređenje, graditeljstvo i komunalne poslove pod oznakom  KLASA:363-04/25-15/1823 i  URBROJ:251- 10-72-3/010-25-5  izdao je dana 25. srpnja 2025. obavezni prekršajni nalog protiv I i II okrivljenika zbog djela prekršaja iz čl.164. st. 1. t. 30. i st. 2. Odluke o komunalnom redu, a činjenično opisanog u pobijanoj odluci. 
	2. Pobijanim obaveznim prekršajnim nalogom I okrivljena pravna osoba  POGON KOOLTURA  d.o.o.  d.o.o. i  II okrivljena odgovorna osoba  Željko Petrić   su  proglašeni krivima za naprijed navedeno djelo prekršaja te je I okrivljenoj pravnoj osobi  izrečena novčana kazna u iznosu od 600,00 eura, dok je II okrivljenoj odgovornoj  osobi  izrečena novčana kazna u iznosu od 100,00 eura, te su  obvezani nadoknaditi troškove prekršajnog postupka u paušalnom iznosu od 26,54 eura SVAKI. 
	3. Protiv obaveznog prekršajnog naloga I i II okrivljeni su pravovremeno podnijeli prigovor.
	4. Prigovor je bespredmetan.
	5. Ispitujući, po službenoj dužnosti, izdani obavezni prekršajni nalog, ovaj sud je utvrdio da je istim povrijeđeno materijalno prekršajno pravo na štetu I i II okrivljenika, budući je povrijeđen Zakon na način da su I i II  okrivljeni  proglašeni krivima za djelo koje ne sadržava bitna obilježja prekršaja.
5.1. Člankom  2. st. 1. alineja  4. Odluke o komunalnom redu definiran je pojam javne zelene površine koju čine parkovi, parkovne staze, drvoredi, živice, cvjetnjaci, travnjaci, skupine ili pojedinačna stabla, kazete sa stablima i grmljem, dječja igrališta sa pripadajućom opremom, javni sportski i rekreacijski prostori, zelene površine uz ceste i ulice, ako nisu sastavni dio nerazvrstane ili druge ceste odnosno ulice i slično. 
5.2. Članak 147. st. 1. t. 1. Odluke o komunalnom redu propisuje da je na javnim zelenim površinama zabranjeno zaustavljanje, ostavljanje i vožnja motornih vozila (osim vozila koja se koriste za održavanje javnih i zelenih površina i komunalnih uređaja na njima). Stavkom 2. istog članka propisano je da je vlasnik vozila odnosno osoba koja je stekla pravo korištenja vozila na temelju leasinga odgovorna za zaustavljanje i ostavljanje vozila na javnim zelenim površinama. 
5.3. Člankom 164. st. 2. t. 30. u vezi st. 1. Odluke o komunalnom redu   propisano je da će se novčanom kaznom u iznosu od 600,00 do 1.300,00 eura  za prekršaj kazniti  pravna osoba  koja počini prekršaj iz st. 1. čl. 164.  iste Odluke  odnosno koja postupi suprotno zabranama iz čl. 147. Odluke , dok je u st.2. istog članaka propisano   da će se novčanom kaznom u iznosu od 100,00 do 250,00 eura  za prekršaj kazniti  odgovorna osoba u pravnoj osobi  koja počini prekršaj iz st. 1. tog čl. Odluke.   
5.4. Činjeničnim opisom pobijanog obaveznog prekršajnog naloga  I i II okrivljeni  se terete da  su  kao vlasnici vozila reg. oznake ZG-7805-JE ostavili navedeno vozilo na javnoj zelenoj površini. Ovako sastavljen činjenični opis ne sadrži radnju prekršaja iz koje proistječe zakonsko obilježje prekršaj, odnosno činjenični opis predstavlja samo navođenje zakonskog opisa prekršaja bez da je radnja konkretizirana na način da je točno opisano mjesto počinjenja prekršaja, navođenjem o kakvoj se konkretno zelenoj površini radi.
6. Slijedom navedenog,  na temelju  propisa citiranog u izreci presude, kako su I i II okrivljeni  oslobođeni optužbe, odlučeno je da troškovi prekršajnog postupka padaju na teret proračunskih sredstava suda.
                                               Zagreb, 27. listopada  2025.   


          Zapisničar                                                                                      Sudac 
    Patricija Okanović 			                        		Suzana Sovilj 
	



UPUTA OPRAVNOM LIJEKU:
	Protiv ove presude dopuštena je žalba u roku od 8 (osam) dana od primitka 
presude. Žalba se podnosi Općinskom prekršajnom sudu u Zagrebu, Avenija Dubrovnik 8, u dva istovjetna primjerka o žalbi odlučuje nadležni sud. 

   
 Dostavna naredba:
1. I okrivljenoj pravnoj osobi:  POGON KOOLTURA  d.o.o. , Koledovčina 1, 10000 Zagreb 
1. II okrivljenoj odgovornoj osobi:  ŽeljkoPetrić, Ulica Augusta Piazze 1 , 10000 Zagreb 
1. Odvjetničko društvo  Grubišić & Lović & Lalić d.o.o. , Radnička cesta 52/2, 10 000 Zagreb    
1. tužitelju: Grad Zagreb, Gradski ured  za obnovu, izgradnju, prostorno uređenje,   graditeljstvo i komunalne poslove   
1. pismohrana - ovdje 

